Det er under en uge siden , at den Aalborg-baserede virksomhed Asetek blev børsnoteret på Nasdaq Copenhagen. Siden er den danske aktie steget markant. Allerede i går - mandag - opnåede kursen en stigning på hele 157 procent til 7,20 kroner, inden den igen faldt i løbet af dagen. Det skete, efter virksomhedens regnskab for første kvartal blev præsenteret mandag. - Det har selvfølgelig en sammenhæng, fortæller direktør André Sloth Eriksen og uddyber. - Det er ikke en fordel at være på en udenlandsk børs, når man bor i Danmark, så det er blevet nemmere at handle i vores aktie. Samtidig er aktiemarkedet jo præget af lemmingeeffekten, så det handler om udbud og efterspørgsel, tilføjer han og fortæller at kursen i dag - tirsdag - har været oppe med 44 procent. Men selvom aktien er steget markant, så er det altså ikke nok til at få direktøren helt op at køre. - Jeg har været i gamet i mange år, og vi har været børsnoteret i 10 år, så der skal mere til at hidse mig op, men det er da selvfølgelig rart. Det var mere kedeligt, hvis vi gik på børsen og aktien så faldt som en sten, fastslår han. Plus på bundlinjen Asetek udvikler kølesystemer til computere og datacentre samt rat og andet udstyr til racersimulatorer. Virksomheden blev grundlagt for over 20 år siden i André Sloth Eriksens forældres garage i Brønderslev. Siden da har virksomheden været i rivende udvikling og er nu en stor global spiller på markedet for mekatronisk innovation. I kvartalsregnskabet fremgår det, at omsætningen i første kvartal af 2022 endte på 14, 8 milioner dollars mod 13,9 millioner kroner i samme periode sidste år. Også på bundlinjen har virksomheden skabt fremdrift. Sidste år havde Asetek nemlig et underskud på 2 millioner dollars, modsat det aktuelle regnskab, der viser et plus på 582.000 dollar. - Det er selvfølgelig altid dejligt, og det var også en del af planen. Når man ser udefra, ser det altid dramatisk ud, når en virksomhed kommer ud med underskud, men det var bare et dårligt år for gaming-hardware sidste år, konstaterer André Sloth Eriksen og tilføjer. - Vi har gjort, hvad vi kunne for at rette det, ved at opgive nogle retssager, som vi selv havde anlagt, og afskedige nogle medarbejdere, og så er markedet også kommet lidt tilbage igen, afslutter han. Virksomheden er i øjeblikket også noteret på Oslo Børs og har været det siden 2013, og i en periode er det planen at virksomheden skal have en midlertidig dobbeltnotering. Men det er planen, at gennemføre en afnotering - og at gøre det med en bruttoprovenu på 138 millioner kroner. Derfor kommer direktøren med en opfrodring til aktieindehaverne. - Jeg opfordrer folk til at flytte fra den norske til den danske børs, understreger direktøren. Asetek har hovedkvarter i Aalborg og aktiviteter i Kina, Taiwan og USA.

Opsummering:
Men selvom aktien er steget markant, så er det altså ikke nok til at få direktøren helt op at køre.